
Кхъухьлъатэр къыщIехуэхар
Жэпуэгъуэм и 31-м Шарм-эш-Шейх къикIыжу Санкт-Петербург къэкIуэж А-321 кхъухьлъатэр къыщIехуэхам и щхьэусыгъуэр зэхагъэкIащ. Фигу къэдгъэкIыжынщи, абы иса цIыху 224-ри хэкIуэдащ.
Блыщхьэ кIуам гувауэ Кремлым щекIуэкIа зэIущIэм УФ-м ШынагъуэншагъэмкIэ и къэрал къулыкъущIапIэм и унафэщI Бортников Александр къэралым и Президент Путин Владимир щыгъуазэ ищIащ Iуэхур зэхэзыгъэкIахэм наIуэ къащIахэм.
«Къапщытащ жэпуэгъуэм и 31-м Мысырым къыщехуэха кхъухьлъатэм исахэм яIыгъахэри, абыхэм я хьэпшыпу багажым иратахэри, езы кхъухьлъатэм щыщу къэнахэри. А зи гугъу сщIа псоми хамэ къэрал щащIа къагъауэ Iэмэпсымэм и лъэужь якIэрылъу къахутащ», — жиIащ Бортниковым.
Президентым унафэ ищIащ а терактыр зылэжьахэр къагъуэту жэуап ткIийм ирашэлIэну. «Ар зи зэранхэм дэнэ зыщамыгъэпщкIуами, дэ Iэмал имыIэу ахэр къэдгъуэтынщ икIи яхуэфащэ тезыри ятетлъхьэнщ», — къыхигъэщащ Путиным.
ЕС-м къыхэкIыжыну я мурадщ
Иджы Финляндиеми къыщыхалъхьащ къэралыр ЕС-м къыхэкIыжыным теухуа жэрдэмыр. ЗэкIэ ар даIыгъащ зэупщIахэм ящыщу цIыху мин 50-м.
Апхуэдэ IуэхукIэ цIыхубэм захуэзыгъэзар Европарламентым хэт Вяюрюнен Паавэщ. Абы къызэрилъытэмкIэ, Финляндием и унафэщIхэм цIыхубэм жраIэркъым Европэ Зэгухьэныгъэм зэрыхэтым къэралым гугъуехьу къахудэкIуэр зыхуэдизыр. Финляндиер ЕС-м хыхьауэ щытащ 1999 гъэм щIышылэм и 1-м.
Абы укъыхэкIыжыныр зэрымыIуэху тыншри, зэман, къару куэд зэрытекIуэдэнури ящIэ пэтми, я къэкIуэнум егупсысауэ къыхалъхьа жэрдэмыр цIыхубэм къыдаIыгъыну, абыхэм я чэнджэщхэм щIэдэIуну мэгугъэ къызэгъэпэщакIуэ гупым хэтхэр.
